ལེའུ་བཅུ་པའི་ནང་།སྐུ་ཞབས་ནེཧ་རུ་ཡིས།ཁོང་གི་གསུང་འཕྲིན་རྣམས་ང་དང་འབྲེལ་བའི་འཕྲིན་ལམ་བརྒྱུད་ནས་བོད་དུ་གཏོང་བ་ལས།དབྱིན་ཇི་རེ་ཆར་ཌི་སོན་བརྒྱུད་དགོས་པའི་འཕྲིན་ལམ་བེད་སྤྱོད་གཏོང་འདོད་མ་གནང་།རེ་ཆར་ཌི་སོན་གྱིས་སྐབས་དེར་ཡང་ལྷ་ས་རུ་མུ་མཐུད་ནས་རྒྱ་གར་གྱི་གཞུང་ཚབ་གནང་བཞིན་ཡོད།ཅེས་དང་།ངས་སྔར་བཞིན་བོད་གཞུང་གི་བཀའ་ལན་ཞིག་གཏན་ནས་མ་གོ་ཞིང་།འབད་བརྩོན་ཞུས་པ་རྣམས་རྒྱ་མཚོའི་ནང་རྡོ་གཡུགས་པ་ལྟར་འབྲས་མེད་དུ་གྱུར།ཅེས་དང་།དམག་ཆེན་གཉིས་པའི་མཇུག་ཏུ་དབྱིན་ཇི་གཞུང་འཆི་ལ་ཁད་པའི་མཚམས་སུ་ལྷུང་ཡང་།བོད་གཞུང་གིས་ད་དུང་མུ་མཐུད་ནས་རེ་ཆར་ཌི་སོན་གྱི་ལམ་སྟོན་ལ་ཉན།རྩིས་དཔོན་ཞྭ་སྒབ་པས་ནི་དབྱིན་ཇི་ལ་མཉམ་ལས་བྱེད་རྒྱུ་ཙམ་ཞིག་ཐར་ལམ་དུ་གཟིགས་པ་འདྲ།ཞེས་དང་།རྒྱ་གར་གྱིས་སྤྱི་ལོ་༡༩༥༠ཟླ་བ་༤ཚེས་༡ཉིན་རྒྱ་ནག་མི་དམངས་སྤྱི་མཐུན་རྒྱལ་ཁབ་ལ་འབྲེལ་ལམ་གསར་འཛུགས་གནང་།དེ་ནས་རེ་ཆར་ཌི་སོན་ལྷ་སྡོད་རྒྱ་གར་སྐུ་ཚབ་ཀྱི་གོ་གནས་ནས་ཕྱིར་འཐེན་བྱས་ཏེ།དེའི་ཚབ་ཏུ་རྒྱ་གར་གྱི་རང་མི་སྐུ་ཞབས་སི་ནཱ་མཆོག་སྤྱི་ཁྱབ་དོན་གཅོད་དུ་བསྐོ་བཞག་གནང་།དེ་ལྟར་སྐུ་ཞབས་སི་ནཱ་ལྷ་སར་བཞུགས་ཡོད་པར་བརྟེན།སྔར་རྒྱ་གར་གཞུང་གིས་འབད་བརྩོན་ཆེན་པོས་ཏར་འཕྲིན་བརྒྱུད་ནས་བཏང་བའི་གསུང་འཕྲིན་རྣམས་ད་གཟོད་བོད་གཞུང་ལ་དངོས་སུ་འབུལ་ཐུབ་པ་བྱུང་།དེ་ལྟ་ན་ཡང་།འབྲས་བུ་སྔར་བཞིན་མ་ཐོན།ཞེས་གསུངས།